**Høringssvar Budget 2025-28**

*Vuggestuen Toppens forældrebestyrelse tilslutter sig høringssvaret fra MED-udvalget og Fællesråd Dagtilbudsområde Nord.*

**Resumé**

MED-udvalget og Fællesrådet i Dagtilbudsområde Nord anerkender den svære disciplin, det generelt er, at få den kommunale økonomi til at balancere, ligesom det anerkendes at Kalundborg Kommune (i modsætning til de forgangne år) i højere grad har brug for at afdække muligheder for finansiering af de disponerede udgifter inden for bl.a. anlægsrammen.
Der er dog flere af de elementer, der nævnes i budgetmaterialet, hvor vi ønsker en særlig opmærksomhed:

* Forebyggelse – øget behov for finansiering; samtidigt indeholder råderumskataloget forslag, der er ikke-forebyggende i sin karakter (tidlig skolestart), ligesom vi ser uudnyttet potentiale i unge ledige
* Demografisk udvikling peger på flere vuggestuebørn og færre børnehavebørn de kommende år. Kalder på mulighed for større lokalt råderum til konvertering af kapacitet fra børnehave- til vuggestuepladser
* Besparelser på energiområdet og yderligere besparelser på vedligehold og arealpleje har dårlig synergi med slidt bygningsmasse på dagtilbudsområdet – negative potentielle konsekvenser for sygefravær og trivsel
* Besparelser på puljer, der er direkte forebyggende i dagtilbud har negative potentielle konsekvenser for børns trivsel
* Ny organisering på dagtilbudsområdet indeholder potentialer, men også en del punkter, der kalder på væsentlig opmærksomhed og prioritering:
	+ Ledelsesspænd og opgaveglidning, herunder mulighed for etablering af yderligere ledelseslag i større daginstitutioner, med stor administrativ arbejdsbyrde, der er begrænsende for udøvelsen af faglig ledelse
	+ Potentielt opbrud i eksisterende, velfungerende opgave- og arbejdsfællesskaber
	+ Ny organisering af dagplejen kalder på opmærksomhed på nærhed i ledelse og etablerede, virksomme strukturer

*Det følgende høringssvar tilsluttes af såvel Med-udvalget som Fællesrådet i Dagtilbudsområde Nord. Dog følger efter høringssvarets brødtekst særskilte kommentarer fra Fællesrådet.*

**Høringssvar**

Kommentar til direktionens perspektivnotat: Der gives udtryk for behov på 6 mio. kr. til forebyggelse inden for Børn- og Familieudvalgets område – samtidig ses rekrutteringsudfordringer generelt. Det foreslås, at der evt. tænkes i kompetenceudvikling blandt etablerede fagfolk (pædagoger, lærere m.v.) i kommunen for at koble praksisfunderet viden til forebyggelsesindsatserne.

Kommentar til demografinotat for dagtilbudsområdet: Prognosen peger på flere vuggestuebørn og færre børnehavebørn i de kommende år. Det fordrer, at der kapaciteten i dagtilbud genbesøges med tanke på de større arealmæssige krav vuggestuebørn stiller, ligesom det fordrer mulighed for fleksible løsninger i den lokale kontekst ved integrerede institutioner.

Kommentarer til råderumskatalog:

Punkt 17: Der gøres opmærksom på, at vi oplever at en forholdsvis stor andel af børn, der starter i privat- eller friskoler efter børnehaven, hvilket har indflydelse på den reelle besparelse.
Vi gør opmærksom på dualiteten i et behov for tilførsel af midler til forebyggende indsatser jf. demografinotat for Fagcenter Børn & Familie / direktionens perspektivnotat og en model, der baseres på en lavere normering for de facto børnehavebørn, ligesom der udtrykkes bekymring for arbejdet med at gøre børnene klar til skole.
Forslaget vil forkorte børnehavetiden, hvilket, set i lyset af demografinotatet for dagtilbudsområdet (flere vuggestuebørn/færre børnehavebørn), kalder på mulighed for at tilpasse den strukturelle fordeling af vuggestue- contra børnehavebørn, så den interne bæredygtighed i især integrerede institutioner opretholdes.
Ligeledes peges på mulige konsekvenser for mængden af ansøgninger om udsat skolestart, da børnene ville skulle vurderes tidligere/med kortere tid til at kompensere for evt. udfordringer.

Punkt 32: En reduktion i temperaturen i dagtilbud vil have negative konsekvenser for både børns og medarbejderes arbejdsmiljø. Det skal ses i lyset af dagtilbud, der generelt er i dårlig stand, med såvel træk som dårlig isolering. Der ses stor fare for indvirkningen på sygefraværet i de koldere måneder.

Punkt 33-35: Vi finder generelt vedligehold af dagtilbudsområdets institutioner og arealer dybt kritisabelt. Det foreslås, at der ses på aktivering af ledige unge med uddannelseshjælp i kommunal service som et led i deres kompetenceudvikling, for at afhjælpe det store eksisterende efterslæb.

Punkt 40: Flere af de nævnte puljer har betydning for arbejdet med børns trivsel i dagtilbud (overvægt, familieunderstøttende indsatser m.v.), ligesom rygestoppuljen ligeledes bidrager til medarbejdernes generelle sundhedsniveau. Vi er bekymrede for nedprioritering af disse puljer.

Punkt 45: Ved en overgang fra 3 til 2 områder ønskes en særlig opmærksomhed på ledelsesspændets konsekvenser, herunder den opgaveglidning, der må forventes i ledelseskæden. Ligeledes gøres opmærksom på de produktive arbejdsfællesskaber, der allerede nu findes i de forskellige områder. En overgang bør tage hensyn til disse, så vidt det er muligt, under hensyntagen til den geografiske og økonomiske lighed. Vilkårene for den faglige ledelse vil også blive sat under pres. En mulig afhjælpning kunne være at åbne for yderligere ledelseslag i (især) store dagtilbud/ressourcedagtilbud, hvor den administrative arbejdsbyrde er større. Der peges desuden på en opmærksomhed omkring at bevare lokale særkender, så det enkelte dagtilbuds DNA ikke går tabt. Hér peges ydermere på BUPL’s vilkårsundersøgelse for 2023, hvor 93% af dagtilbudslederne i Kalundborg peger på en opgavemængde, der er for stor.
Forslaget nævner, at der vil være potentiale for bedre fælles kompetenceudvikling med en organisering i to områder. Her påpeges at samarbejdet mellem områderne, også hvad kompetenceudvikling angår, i forvejen er velfungerende med plads til lokale forskelligheder.

I forslaget nævnes også mulighed for en sammenkædning af de tre områders dagpleje til én samlet organisering, under ét chefområde og med én samlende leder. Hér gøres opmærksom på den nuværende models fordel, udmøntet i et tæt samarbejde mellem dagplejeledelsen og den enkelte dagplejer, ligesom den for Dagtilbudsområde Nords relevante model for gæsteplacering i dagtilbuddene også vil komme under pres. Der anspores til, at man politisk prioriterer mulighed for fortsat at bibeholde den tætte ledelse, evt. ved at opretholde modellen med de tre afdelingsledere samlet under ét chefområde.
Ligeledes peges på dagplejens sårbarhed under den nuværende tildelingsmodel, hvor dagplejen isoleret set ikke er en bæredygtig enhed.

Særskilte kommentarer fra Fællesrådet: Fællesrådet ønsker ift. punkt 17, at der ses mod andre kommuner (Roskilde, Guldborgsund eks.) med velfungerende modeller, samt en opmærksomhed på, at Kalundborg Kommunes skoler rangerer lavt på landsplan, hvilket ikke harmonerer med, at et tidligere skift skulle have den ønskede effekt. Ligeledes foreslås der i punkt 19 at spare på omkostninger til skoleområdet, hvilket ej heller ses som harmonerende hermed.

Fællesrådet ønsker at det afklares om puljerne nævnt i punkt 40 har den ønskede effekt inden en eventuel besparelse effektueres.